cyanic-selkie/wikianc huggingface dataset:
תרבות הגוף בתקופת הרנסאנס וההומניזם
ענפי ספורט שונים
במחצית המאה ה-16 הזדקרה דמותו של בנימין ג'וליילמו דה פיזארו, בכיר מורי הריקוד היהודים שלימד את רזי המחול בבתי שועים ואצילים. בספרו "חיבור על אמנות המחול" הבליט דה פיזארו את המעבר החשוב בין המחול כשעשוע, כיסוד חברתי גרידא לאמנות בפני עצמה. וזו בהחלט תרומה חדשנית מאוד. בחיבורו שוקעו קווי היסוד העיקריים של אמנות הריקוד בהתאמה למקצב מוזיקלי מיוחד.
סלאבקו גולדשטיין
סלאבקו גולדשטיין (בסרבו-קרואטית: Slavko Goldstein, בסרבית קירילית: Славко Голдштајн; 22 באוגוסט 1928 – 13 בספטמבר 2017) היה סופר, היסטוריון, תסריטאי ופוליטיקאי יוגוסלבי-קרואטי יהודי. הקים את המפלגה הסוציאל-ליברלית של קרואטיה ועמד בראשה בין 1989 ל-1990. כיהן כנשיא הקהילה היהודית "בית ישראל" בזאגרב.
קורות חיים
סלאבקו גולדשטיין נולד בסרייבו שבממלכת יוגוסלביה, למשפחה שהיגרה מטוזלה ובהמשך עבר עם משפחתו לקרלובאץ. במהלך מלחמת העולם השנייה, לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית אשר נשלטה על ידי האוסטאשה, הוחל ברדיפת יהודים. אביו של סלאבקו, יצחק (איבו) נרצח על ידי אנשי האוסטאשה במחנה הריכוז ידובנו וסלאבקו, אימו לאה ואחיו דאנקו הצליחו להימלט וחברו לכוחות הפרטיזנים של טיטו.
ב-1949, עלה סלאבקו גולדשטיין לישראל עם אחיו ואימו ושירת בצה"ל. ב-1952 שב ליוגוסלביה והשתקע בזאגרב. הוא רכש תואר אקדמי בפילוסופיה באוניברסיטת זאגרב ובהמשך, עבד כעיתונאי ועורך במספר עיתונים. במקביל, כתב גולדשטיין תסריטים למספר סרטים שהופקו ביוגוסלביה ועסקו בתולדות מלחמת העולם השנייה. ב-1989 הקים סלאבקו גולדשטיין ואחיו את המפלגה הסוציאל-ליברלית של קרואטיה ועמד בראשה עד 1990. גולדשטיין נמנה עם מתנגדיו הבולטים של נשיאה הראשון של קרואטיה פרניו טוג'מן. בנו, פרופסור איבו גולדשטיין הוא היסטוריון וחוקר תולדות יהודי קרואטיה.
נפטר בזאגרב, קרואטיה ב-2017.
יחסי סין–קירגיזסטן
יחסי סין–קירגיזסטן הם יחסי החוץ בין סין וקירגיזסטן. החל משנת 1996, היחסים בין המדינות היו תחת אי ודאות מהותית עבור הממשלה בבישקק. אזור הסחר החופשי בנרין משך אליו מספר רב של אנשי עסקים סינים, שהגיעו לשלוט ברוב היבוא והיצוא של סחורות קטנות של הרפובליקה. רוב הסחר הזה הוא בסחר חליפין המתנהל על ידי קירגיזים אתניים או קזחים שהם אזרחים סינים. ממשלת קירגיזסטן הביעה דאגה בנוגע למספר הסינים שנכנסו לנרין ולחלקים אחרים של קירגיזסטן, אך לא ננקטו אמצעי מניעה נכון לשנת 1996.
הגירה
היחסים בין שתי המדינות מעוכבים בשל העובדה שסין אינה רוצה בעצמאותה של קירגיזסטן, מדינה טורקית, מה שמעודד את התושבים הטורקים במחוז שינג'יאנג בסין, לרדוף אחר עצמאותם. יש איזשהו סנטימנט אנטי-אויגורי בקירגיזסטן. דניאר אוזנוב, שהפך לראש ממשלת קירגיזסטן ב-2009, זכה לשבחים מעיתוני קירגיזסטן רבים על ידי ביטוי החשש ב-1999 שקירגיזסטן תהפוך ל"אויגורסטן" באמצעות מזימה סינית לכאורה של מיזוג. קירגיזסטן סירבה להתיר הקמת מפלגה אויגורית.
יחסי סחר
בשנות ה-90, הסחר עם סין גדל מאוד. חשוב במיוחד הייצוא המחודש של מוצרי צריכה סיניים לאוזבקיסטן השכנה (בעיקר דרך קאראסו באזאר בקארה-סו, מחוז אוש) ולקזחסטן ורוסיה (בעיקר דרך דורדו בזאר בבישקק). בשל הזיקה הלשונית והתרבותית שלה לעם הסיני (במיוחד, חווי), קהילת דנגאן הקטנה של קירגיזסטן ממלאת תפקיד משמעותי במסחר. בכמה תחומים פוליטיים, הסיכוי לשליטה סינית עוררה געגועים לימי השליטה של מוסקבה.
נכון לשנת 2019, סין היא אחת מהשותפות הסחר והכלכליות העיקריות של קירגיזסטן. סין היא גם הנושה הבילטרלי העיקרי של קירגיזסטן. מערכת היחסים הכלכלית ביניהם היא מאוד אסימטרית שכן "בעוד שעבור סין הפרויקטים הבילטרליים בקירגיזסטן קטנים, הם משמעותיים עבור קירגיזסטן".
תביעות טריטוריאליות
סין תבעה שטחים נרחבים משטחה של קירגיזסטן, שהקיפו כמעט את כל המדינה. לפי ההיסטוריונים הסינים, במחצית השנייה של המאה ה-19, שושלת צ'ינג של סין נאלצה להתקשר במספר הסכמים לא שוויוניים שבהם הועברו אדמות הקירגיזים, במיוחד הצפון הקירגיזים, לידי האימפריה הרוסית ב-1863.
שיתוף פעולה
האירועים האחרונים בקירגיזסטן עוררו דאגה רבה לסין, לא רק בגלל סוגיית האויגורים, אלא גם בגלל בעיות בסחר בסמים. במהלך מהפכת הצבעונים של 2005 סין ראתה את ההתפתחויות בקירגיזסטן כה חשובות עד שהעלו את האפשרות להציב כוחות קרביים.
קירגיזסטן וסין ביצעו מספר פעמים תרגילים צבאיים משותפים. קירגיזסטן השתתפה מספר פעמים בסדרת התרגילים הצבאיים המשותפים של ארגון שיתוף הפעולה של שנחאי (בכותרת "שליחות השלום"), לצד רוסיה, סין, קזחסטן וטג'יקיסטן. קירגיזסטן השתתפה בתרגילים של 2010, 2012 ו-2014. קירגיזסטן השתתפה גם ב"תרגילי אנטי-טרור" של ה-SCO עם סין ומדינות SCO אחרות, ועשתה זאת לראשונה ב-2002 ולאחר מכן ב-2003, 2006 ו-2010.
חבייר סביולה
חבייר פדרו סביולה (בספרדית: Javier Pedro Saviola; נולד ב-11 בדצמבר 1981 בבואנוס איירס שבארגנטינה) הוא כדורגלן עבר ארגנטיני ששיחק בעמדת החלוץ. לזכותו 40 הופעות בנבחרת ארגנטינה. סביולה כונה אל קונחו (El Conejo) - הארנב בספרדית, זאת בשל גובהו הנמוך, הזריזות והמהירות שאפיינו אותו מתחילת הקריירה.
ב-4 במרץ 2004 נבחר סביולה על ידי פלה לאחד מ-125 שחקני הכדורגל החיים הטובים בעולם.
ביוגרפיה
סביולה ערך את הופעת הבכורה שלו בכדורגל מקצועני במדי קבוצת ריבר פלייט הארגנטינאית כבר בגיל 16. למרות מבנה גופו הצנום, הפך סביולה לאימת ההגנות בארגנטינה, הוא חיפה על מבנה גופו בזכות זריזות ומהירות מסחררת וזכה לכינוי "הארנבון" (אל קונחיטו). סביולה שיחק עבור הקבוצה ב-86 משחקי ליגה בהם כבש 44 שערים.
בקיץ 2001, לאחר שזכה במדי הנבחרת הצעירה של ארגנטינה באליפות העולם לנוער, ובתואר השחקן המצטיין של הטורניר, הועבר סביולה לידי המועדון הספרדי ברצלונה תמורת סכום משוער של 35 מיליון אירו. בתחילה שותף סביולה במרבית המשחקים כמחליף ובעיקר במשחקי הבית של הקבוצה אך במהרה תפס מקום בהרכב הקבוצה וסיים את עונתו הראשונה עם מאזן מרשים של 17 שערים ב-32 משחקים. בנוסף, הבקיע ארבעה שערים ב-11 הופעות בליגת האלופות.
לאחר הניסיונות הכושלים למכרו, פנו לקבוצה מונקו ואולימפיק ליון, שתיים מהקבוצות הבכירות של צרפת בבקשה להשאיל את השחקן. אחרי משא ומתן החליט המועדון להשאילו למונקו. סביולה עבר עונה בינונית וכבש רק שבעה שערי ליגה ב-29 הופעות וכבש ארבעה שערים בשבע הופעות בליגת האלופות. למרות זאת, עונתו במונקו ראויה לציון שכן סביולה שינה את סגנון משחקו במהלך העונה, הוא החל לשחק רחוק יותר מהשער והחל להיות מעורב יותר במשחק קבוצתו אם כי הדבר גם התבטא בירידה במספר השערים שהוא כבש.
גם לאחר שנת השאלה, התעקש רייקארד להתעלם מסביולה, גם הפעם תג המחיר ומשכורתו הגבוהה המשיכו להרתיע את הקבוצות שהתעניינו בשירותיו והמועדון נאלץ להשאילו עונה נוספת, הפעם לסביליה. סביולה אמנם איכזב בהתחלה אבל השתפר בצורה משמעותית לקראת סיום העונה. הוא סיים כמלך השערים של הקבוצה עם תשעה שערים ב-30 משחקי ליגה, שישה שערים ב-12 הופעות בגביע הספרדי וחמישה שערים ב-12 משחקים בגביע אופ"א, בו זכתה קבוצתו לאחר ניצחון 0–4 במשחק הגמר על מידלסברו, ונבחר לשחקן המצטיין של התחרות.
כמו בשתי העונות שקדמו, גם הפעם התעקש רייקארד למכור את סביולה. הוא צורף בלית ברירה למסע המשחקים של הקבוצה בארצות הברית והרשים מאוד. יכולתו במסע המשחקים וכן העובדה שהוא עומד בפני סיום חוזהו בתום העונה הביאו לרישומו בסגל הקבוצה לקראת העונה. למרות היכולת הגבוהה שהציג במשחקי ההכנה ובאימונים, העדיף רייקארד לשתף את סביולה במשחקים פחות מאשר החלוצים האחרים בקבוצה. רק לאחר פציעתו של אטו והאכזבה מחלוץ הרכש איידור גודיונסון, הביאו את רייקארד לתת הזדמנות לסביולה. סביולה אמנם כבש חמישה שערים וגילה יכולת טובה אך עם חזרתו מהפציעה של אטו סביולה מיעט לשחק פעם נוספת.
למרות היחס הלא טוב שקיבל סביולה במהלך שלוש השנים האחרונות, הוא נותר נאמן לקבוצה ובכל הראיונות שנערכו איתו הביע את אהבתו לקבוצה ולאוהדיה. בפני השחקן הוצגו הצעות רבות לקראת העונה הבאה, והשחקן עצמו הצהיר כי הוא מעוניין לשחק באחת הליגות הבכירות עם עדיפות לליגה הספרדית.
עם תום חוזהו בברצלונה הפך סביולה לשחקן חופשי. בשחקן התעניינו מעל ל-15 קבוצות ברחבי אירופה אם כי השחקן עצמו העדיף להישאר בספרד, כשהקבוצות הספרדיות הבולטות שהתעניינו בו היו ריאל סרגוסה וויאריאל. מינויו של ברנד שוסטר לתפקיד מאמן ריאל מדריד הביא את סביולה לחתום בקבוצה, על אף שהוא שיחק בברצלונה, הנחשבת ליריבה המרה של ריאל מדריד.
ב-10 במאי 2009 חתם בבנפיקה ליסבון, עמה זכה באליפות פורטוגל בעונתו הראשונה בקבוצה. בספטמבר 2012 עבר למאלגה, עמה העפיל לשלב רבע גמר ליגת האלופות.
ב-25 ביולי 2013 חתם באולימפיאקוס היוונית על חוזה לשנתיים. לאחר כשנה חתם בהלאס ורונה מהסרייה א'. ב-22 ביוני 2015 חזר למועדון נעוריו ריבר פלייט לאחר 13 שנה, ובסיום העונה פרש.
רנדי אורטון
קריירת ההיאבקות
אורטון נולד ב־1 באפריל 1980 בנוקסוויל, טנסי. הוא דור שלישי למתאבקים מקצועיים ומתחרה בליגת ה־WWE.
לאחר שסיים את בית הספר התיכון, אורטון אומן על ידי אביו, בוב אורטון ה"קאובוי", והתחרה לראשונה בשנת 2000 בליגה המקומית של סנט לואיס ה־MMWA-SICW. מאוחר יותר הוא חתם על חוזה התפתחות עם ה־WWE והחל להתאמן בליגת הפיתוח שלהם Ohio Valley Wrestling. באפריל 2002 הוא הצטרף לסגל של ה-WWE.
אורטון עשה את בכורתו ב-WWE ב-25 באפריל 2002, בתור מתאבק "טוב" בתוכנית SmackDown. בספטמבר אורטון עבר לתוכנית "RAW" של החברה אך נפצע בכתפו אחרי כמה שבועות. הפציעה נתנה לו הזדמנות להראות את הכריזמה שלו, כשהוא הופיע בפינה שנקראה RNN (פארודיה על CNN) : פינה שבה אורטון התערב בקטעים אחרים בתוכנית ודיווח על תהליך ההחלמה שלו.
אבולוציה
אחרי שהחלים מהפציעה בינואר, אורטון חזר ל-Raw וצוות בקבוצת המתאבקים "אבולוציה", שכללה את טריפל H, ריק פלייר ודייב בטיסטה. אורטון חזר אל ספסל הפציעות בפברואר, אך שב במאי כדי לעזור לטריפל H כנגד דמותו של המתאבק קווין נאש. אורטון בילה את מרבית זמנו בלעזור לטריפל H לשמור על תואר העולם שלו מול דמויות כמו נאש, קיין וגולדברג. הוא אף קיבל קרב על תואר העולם בקרב "תא ההדחות" באוגוסט שכלל 6 מתאבקים אחרים, אך הודח במהירות.
לקראת ספטמבר, דמותו של אורטון שונתה לדמות של "מחסל האגדות" - צעיר שחצן שלא מכבד אגדות היאבקות. עם עזרה ממורו וחברו לקבוצה, ריק פלייר, אורטון ניצח את דמותו של המתאבק מיק פולי בקרב שפורסם בתור קרב "אגדה מול מחסל אגדות".
דמותו של אורטון צברה פופולריות גדולה באותו הזמן. בדצמבר 2003 אורטון זכה באליפות הבין יבשתית (התואר השני בחשיבותו ב-Raw). הפופולריות של דמותו הפכה אותה למרכזית בפיתולי העלילה ועל כן החזיק בתואר זה כשבעה חודשים. במהלך חודשים אלו, הוא התחיל יריבות ידועה מול המתאבק מיק פולי, במהלכה תקף את פולי בכל הזדמנות. פולי ואורטון נפגשו לקרב ללא חוקים שבו האליפות של אורטון הייתה על הכף, אך אורטון ניצח בקרב זה. ביולי, אורטון הפסיד את התואר שלו לאדג'.
בשנת 2004 אורטון רכב היטב על גלי הפופולריות הגואה של דמותו. התסריט זימן לו ניצחון בקרב ענק נגד 20 מתאבקים אחרים ובכך הקנה לו קרב על אליפות העולם מול האלוף, כריס בנואה. אורטון ניצח בקרב על אליפות העולם ובכך הפך למתאבק הצעיר ביותר שזכה בתואר זה. זכיתו בתואר תרמה לפיתולי העלילה האופייניים למופעי ה-WWE בכך שחברו לקבוצה, טריפל H, בגד באורטון והוציאו מ"אבולוציה". בספטמבר, אחרי 4 שבועות של החזקה בתואר, אורטון הפסיד את חגורת האליפות לטריפל H.
דמותו של אורטון הפכה ל"טובה", והוא התחיל לרדוף את "אבולוציה" וניסה להשפיל אותה כל תוכנית. אחרי שניצח בקרב שנתן לו אפשרות לנהל את התוכנית ליום אחד, אורטון קבע לטריפל H קרב מול אדג' וכריס בנואה על תואר אליפות העולם, קרב בו טריפל H הפסיד והתואר פונה בגלל מחלוקת על זהות המנצח. אורטון קיבל עוד הזדמנויות להיאבק על התואר בינואר 2005, אך הפסיד לטריפל H בכל הזדמנות.
היריבות עם "הקברן"
דמותו של אורטון המשיכה בקווי העלילה הרגילים שלה עד למרץ 2005. לקראת האירוע רסלמניה 21, אורטון איתגר את דמותו של המתאבק הוותיק "הקברן" (אנדרטייקר), הידוע בכך שמעולם לא הפסיד ברסלמניה. דמותו של אורטון הפכה שוב לדמות "רעה", אך הוא הפסיד לקברן ברסלמניה, ואף ספג פציעה בכפתו במהלך הקרב.
אליפות העולם במשקל כבד
אל קרב ה"רויאל ראמבל" בשנת 2006 אורטון נכנס אחרון (מספר 30), ונשאר אחרון בזירה לפני שהודח בידי ריי מיסטריו. הניצחון הקנה למיסטריו קרב על אליפות העולם במשקל כבד ברסלמניה 22. אורטון איתגר את מיסטריו להניח את הקרב על הכף בקרב מולו. אורטון ניצח את מיסטריו במרמה וקיבל את הקרב ברסלמניה. מנכ"ל "סמאקדאון", תיאודור לונג, החליט שאלוף העולם, קורט אנגל, יגן על תארו ברסלמניה מול אורטון ומול מיסטריו. בקרב עצמו, מיסטריו ניצח לאחר שהצמיד את אורטון.
לאחר מכן, אורטון הושעה מה-WWE למשך חודשיים, מכיוון שעישן סמים, לדבריו. כדי להסביר את היעדרותו, קורט אנגל "פצע" את אורטון בעקבו לאחר ביצוע מהלך "נעילת הקרסול". אורטון חזר ביוני ועבר ל-Raw, שם התחיל יריבות עם האלק הוגאן. בסאמרסלאם, הוגאן ניצח את אורטון בקרב "אגדה מול מחסל אגדות".
Rated RKO
לאחר ש-DX (שון מייקלס וטריפל H) עלו לאדג' באליפות ה-WWE כמה פעמים, אדג' קרא לאורטון ליצור איתו ברית נגד DX. אורטון הסכים, והשניים יצרו צוות שנקרא Rated RKO (מדורג RKO - שילוב בין "RATED R", כינוי החיבה של אדג', וראשי התיבות של שמו של אורטון). השניים היו הראשונים לנצח את DX מאז חזרתם, ונהיו אלופי הזוגות. באירוע בינואר, שני הצוותים נפגשו על אליפות הזוגות, אך טריפל H נפצע באופן לא מתוסרט במהלך הקרב.
הצוות המשיך את היריבות שלו נגד שון מייקלס. מייקלס הצטרף לג'ון סינה כדי לנצח את הצוות על אליפות הזוגות. ההפסדים שלהם לסינה ומייקלס גרמו למתיחות בין אורטון ואדג'. שניהם התחילו להילחם על אליפות ה-WWE ואף נלחמו זה מול זה (יחד עם מייקלס) מול סינה על התואר, כך שאף אחד מהם לא ניצח.
אורטון חזר במהירות לקריירת יחידים, ובמהלכה חידש את גימיק "מחסל האגדות". הוא פצע את שון מייקלס, וגם תקף ונלחם מול מתאבקים כמו רוב ואן דאם, ריק פלייר, הסמל סלוטר ודאסטי רודס.
אורטון ואליפות ה-WWE
ב-23 ביולי, הוכרז שאורטון יקבל קרב על אליפות ה-WWE בסאמרסלאם מול ג'ון סינה. סינה ניצח את אורטון בסאמרסלאם, אך אורטון דרש קרב חוזר חודש אחר כך, וקיבל את הקרב לאחר שתקף את אביו של סינה. הפעם, סינה נפסל לאחר שלא הפסיק לתקוף את אורטון, ולאחר הקרב, אביו של סינה תקף את אורטון. לאחר מכן, הוכרז שאורטון וסינה יפגשו בקרב "האחרון שעומד" (צריך לנצח את יריבך בנוק אאוט) באירוע ללא רחמים על התואר.
סינה נפצע פחות משבוע לפני הקרב. סינה הופשט מהתואר, שהוענק לאורטון בתחילת האירוע. כמה דקות לאחר שנהיה אלוף, טריפל H איתגר את אורטון לקרב על התואר בו אורטון הפסיד. בהמשך הלילה, אורטון ניצח את טריפל H בקרב "מי שעומד אחרון" ובכך נהיה פעמיים אלוף בלילה אחד.
לאחר האירוע, אורטון הגן על תוארו מול שון מייקלס, שדמותו חזרה יום לאחר ניצחונו של אורטון. הם נלחמו באירוע "סייבר סאנדיי", אך אורטון נפסל בקרב הזה. בקרב חוזר, הוסף תנאי לפיו אורטון יפסיד את התואר אם יפסל או יספר בחוץ, אך תנאי נוסף קבע שמייקלס לא יכול להשתמש במהלך ה"סופרקיק", המהלך הייחודי שלו, בקרב הזה. אורטון ניצח את מייקלס ובכך סיים את היריבות איתו.
אורטון המשיך להגן על התואר שלו, והוא הגן עליו מול מתאבקים כמו כריס ג'ריקו וג'ף הארדי. לאחר מכן, אורטון המשיך את יריבותו מול ג'ון סינה, שחזר וזכה בקרב הרויאל ראמבל בשנת 2008. סינה החליט לפגוש את אורטון בקרב על התואר בפברואר, ואורטון נפסל בקרב זה. ברסלמניה, אורטון הגן על התואר שלו מול טריפל H וג'ון סינה. באירוע באקלאש של שנת 2008, נערך קרב מרובע על אליפות ה-WWE בין אורטון למתאבקים ג'ון סינה, ג'ון "בראדשו" לייפילד וטריפל H, ואורטון הפסיד בקרב לטריפל H. לאחר שלא ניצח את טריפל H באירוע "יום הדין", אורטון נלחם מולו בקרב "מי שעומד אחרון" על התואר ב"לילה חד פעמי". אורטון הפסיד בקרב ושבר את עצם הבריח.
"לגאסי"
ביולי 2008, לפני מופע הסאמרסלאם המסורתי שם היה אמור לחזור, נפצע רנדי בשנית בתאונת אופנוע, וחייו ניצלו בזכות הקסדה אותה לבש. אורטון נפגע בכתף שמאל, בה נפגע כבר בעבר, ונקבע שייעדר מפעילות למשך 4 חודשים נוספים. למרות זאת, בספטמבר, אורטון חזר לתוכנית RAW!, והביע את אי שביעות רצונו מכל אלוף בתוכנית. אלופי הזוגות, קודי רודס וטד דיביאסי, נפגעו מכך וניסו לקבל את כבודו של אורטון. באירוע "בלתי נסלח", אורטון, רודס, דיביאסי, ומתאבק חדש בשם מאנו (כולם בנים של מתאבקי עבר) תקפו את אלוף העולם, CM פאנק, וגרמו לו להפסיד את התואר. אורטון חזר לזירה בנובמבר, והפסיד לפאנק בפסילה כשטד דיביאסי התערב. בתגובה, אורטון בעט לדיביאסי בראש. בדצמבר, אורטון הציע שהוא, רודס ומאנו יצרו ברית. כעבור שבוע, הם ניצחו את באטיסטה ואת טריפל H, וקראו לעצמם ה"לגאסי" (Legacy). לאחר מכן, אורטון פיטר את מאנו מהלגאסי וצירף את דיביאסי במקומו. אורטון זכה בקרב הרויאל ראמבל לשנת 2009, לאחר שהדיח את טריפל H. אורטון בחר לאתגר את טריפל H על תואר ה-WWE, והפסיד לו ברסלמניה. באירוע באקלאש 2009 זכה אורטון פעם נוספת באליפות ה-WWE לאחר ניצחון על טריפל H ושותפיו (באטיסטה ושיין מקמהן) בעזרתם של חברי הלגאסי. במופע "חוקי אקסטרים" הוא הפסיד את התואר לבאטיסטה, אך למחרת היום אורטון והלגאסי שברו לו את היד, ובכך הכריחו אותו לוותר על התואר. אורטון זכה בתואר שוב בקרב שכלל את סינה, טריפל H וביג שואו. אורטון הפסיד את התואר לסינה בקרב "אני פורש" באירוע "נקודת שבירה" וזכה בתואר שוב באירוע "גיהנום בכלוב". באירוע "זכויות התרברבות" אורטון הפסיד את התואר לסינה בקרב "איש הברזל" שנמשך שעה.
בינואר 2010 אורטון ניצח בקרב משולש כדי להרוויח את הזכות לאתגר את שיימוס על תואר ה-WWE ברויאל ראמבל. אורטון נפסל בקרב כשרודס התערב. אחרי הקרב, אורטון תקף את רודס ואת דיביאסי. ב-15 בפברואר, אורטון שוב נפסל לאחר שהלגאסי התערבו. דיביאסי ואורטון שניהם נלחמו בקרב "תא ההדחות" על התואר בפברואר, ושם דיביאסי הדיח את אורטון לאחר שהכה אותו עם צינור מתכת שרודס העביר לו. למחרת היום, נערך קרב בין ה"לגאסי" לבין קופי קינגסטון, אוון בורן ויושי טאסטו. בקרב אורטון בגד ברודס ודיביאסי לאחר שתקף את שניהם. ברסלמניה אורטון ניצח את רודס ואת דיביאסי בקרב משולש והפך ל-"טוב" בפעם הראשונה מזה חמש שנים.
דמות טובה
לאחר פירוק הלגאסי, אורטון נלחם מול ג'ק סוואגר על אליפות העולם במשקל כבד באירוע "חוקי אקסטרים" אך לא ניצח אותו. אורטון ניסה לקבל עוד קרב על תואר ה-WWE, אך אדג' תקף אותו ומנע זאת ממנו. הוא פגש את אדג' באירוע "מעבר למגבלות" אך פרק את כתפו במהלך הקרב, שהסתיים בספירת חוץ כפולה. באירוע "קרב מרובע" ביוני, אורטון נלחם מול סינה, אדג' ושיימוס על תואר ה-WWE והפסיד. באירוע "סאמרסלאם" הוא שוב נלחם מול שיימוס על התואר, אך שיימוס נפסל בקרב זה. ב-19 בספטמבר, באירוע "לילה של אלופים" זכה אורטון שוב בחגורת ה-WWE, אחרי שניצח חמישה מתאבקים נוספים: האלוף שיימוס, ג'ון סינה, כריס ג'ריקו, וייד בארט ואדג' בקרב משושה, וכך זכה בתואר בפעם השישית. לאחר שהגן על התואר מול ווייד בארט, הוא הפסיד את התואר בנובמבר למיז.
באירוע "רויאל ראמבל 2011" הפסיד אורטון למיז בגלל התערבות לא חוקית מצד CM פאנק שתקף אותו בגלל ההתקפה של אורטון על פאנק ב-2008.
לאחר הקרב רנדי נכנס לקרב הרויאל ראמבל של ה-40 איש ונכנס מספר 39, וכך גם נשאר עד שהודח בגלל אלברטו דל ריו. לאחר הרויאל ראמבל רנדי החליט לנקום בסי אם פאנק על ידי פציעת חברי "הנקסוס" - קבוצתו של פאנק. לאחר שפצע את כל חברי הקבוצה של פאנק, אורטון ניצח את פאנק ברסלמניה ובאירוע לאחר מכן.
באפריל אורטון הועבר לסמאקדאון ובמאי הוא ניצח את כריסטיאן וזכה בפעם השנייה באליפות העולם. בארבעת האירועים הבאים, נלחם אורטון מול כריסטיאן. לאחר שניצח אותו פעמיים, אורטון נלחם מול כריסטיאן בחודש יולי בקרב שבו אם ייפסל יאבד את התואר. לאחר שכריסטיאן ירק בפניו, אורטון התעצבן ונפסל, וכך הפסיד את תארו. הוא זכה בתואר שוב כעבור חודש בקרב ללא חוקים, וסיים את היריבות מול כריסטיאן כשניצח אותו בקרב כלוב בסמאקדאון.
כעבור חודש אורטון הפסיד את תארו למתאבק מארק הנרי. לאחר שנכשל בניסיון לזכות בתואר שוב, אורטון התחיל יריבות עם שותפו לשעבר, קודי רודס, וניצח אותו בכמה קרבות. הוא התחיל יריבות עם וייד בארט שסבבה סביב כמה קרבות, ובמהלכה "פצע" בארט את אורטון. אורטון חזר כעבור ארבעה שבועות וניצח את בארט. אורטון נלחם מול המתאבק קיין, שניצח אותו ברסלמניה אך הפסיד לו כעבור חודש. אורטון ניסה לאתגר את שיימוס על תואר העולם בקרב מרובע, שכלל גם את אלברטו דל ריו ואת כריס ג'ריקו, אך נכשל. ב-30 במאי, הושעה אורטון לחודשיים על שימוש בלתי חוקי בסמים. עם חזרתו נלחם אורטון מול דולף זיגלר בסדרה של כמה קרבות, שבסופה ניצח. בנוסף נלחם מול המתאבק אלברטו דל ריו, וניצח גם אותו.
רסלמניה 29, יריבות עם שלישיית "המגן" וצוות עם שיימוס
בדצמבר, התחיל אורטון יריבות עם שלישיית "המגן" שתקפו אותו. באירוע תא ההדחות התמודד אורטון בקרב לאליפות העולם במשקל כבד (הטוען מספר אחד לאליפות) מול כריס ג'ריקו, מארק הנרי, קיין, דניאל בריאן וג'ק סוואגר. אורטון נשאר ביחד עם ג'ק סוואגר בזירה אך סוואגר ניצח אותו בספירת 3. ב-Raw של ה-11 במרץ, רנדי אורטון ושיימוס ניצחו את צמד ה"רודס סקולרס" (קודי רודס ודמיאן סנדאו) לאחר ששיימוס ביצע את התרגיל סיום שלו. ב-18 במרץ, בתוכנית Raw, רנדי אורטון הצטוות עם שיימוס כדי להילחם נגד ג'ינדר מהאל, דרו מקינטייר והית' סלייטר (שלישיית "3MB"). שיימוס ואורטון ניצחו אותם לאחר ששיימוס ביצע את תרגיל הסיום שלו, הברוג קיק, על מהאל וגם על מקינטייר ולאחר מכן רנדי אורטון ביצע את תרגיל הסיום שלו, RKO, על סלייטר. אחרי שהסתיים הקרב, שלישיית "המגן" נכנסו לאולם כדי לתקוף את אורטון ושיימוס אך ביג שואו הגיע לאולם ו"המגן" פחדו לתקוף אותם. בתוכנית סמאקדאון של ה-29 במרץ, רנדי אורטון, שיימוס וביג שואו ניצחו את צמד ה"רודס סקולרס" ואנטוניו סזארו. אחרי הקרב, נעימת הכניסה של שלישיית "המגן" נשמעה ו"המגן" נכנסו לאולם ורצו לתקוף את אורטון, שיימוס וביג שואו אבל שלושתם תקפו את "המגן" והעיפו אותם מחוץ לאולם ובכך נקבע קרב של רנדי אורטון, שיימוס וביג שואו נגד שלישיית "המגן" לאירוע רסלמניה 29.
צוות עם שיימוס ויריבות עם ביג שואו
ברסלמניה 29, אורטון, שיימוס וביג שואו נלחמו נגד שלישיית המגן והפסידו להם. לאחר הקרב ביג שואו תקף בפתאומיות את אורטון ושיימוס עם אגרוף הנוקאאוט שלו. ב-15 באפריל, בתוכנית Raw, רנדי אורטון ושיימוס נלחמו את ביג שואו וניצחו אותו. אחרי הקרב שיימוס התראיין ומארק הנרי תקף אותו ובכך נקבע קרב לתוכנית סמאקדאון, רנדי אורטון ושיימוס נגד ביג שואו ומארק הנרי. בסמאקדאון, ה-19 באפריל, הנרי וביג שואו הביסו את אורטון ושיימוס. ב-Raw, ב-6 באפריל, אורטון ניצח את דמיאן סנדאו ואחרי הקרב ביג שואו התפרץ לזירה וביצע על אורטון את תרגיל הסיום שלו, אגרוף נוקאאוט. באירוע "חוקי אקסטרים" אורטון ניצח את ביג שואו לאחר ביצוע תרגיל הסיום של אורטון, בעיטת הפאנט. ב-31 במאי, אורטון נלחם מול אלוף ארצות הברית, דין אמברוז, על אליפות ארצות הברית, אורטון ניצח כתוצאה מפסילה ולפיכך האליפות לא תועבר אליו. ב-14 ביוני היו צוות רנדי אורטון, קיין ודניאל בריאן והם ניצחו את שלישיית המגן (דין אמברוז, סת' רולינס ורומן ריינס) וזה היה ההפסד הראשון של המגן. באירוע פייבאק, רנדי אורטון ודניאל בריאן הפסידו לרומן ריינס וסת' רולינס (חלק משלישיית "המגן") ולא זכו באליפות הזוגות של ה-WWE. בתוכנית Raw שהתקיימה ב-17 ביוני, אורטון נלחם מול דניאל בריאן בקרב ללא חוקים וניצח אותו כתוצאה מכך שבריאן איבד את הכרתו. בקרב נוסף נגד בריאן בסמאקדאון, הפסיד על ידי פסילה ולאחר שבריאן לא הסכים לקבל ניצחון בפסילה, שבוע לאחר מכן הם נלחמו בקרב חוזר ואורטון ניצח.
יריבות נגד דניאל בריאן
לאחר שאורטון פדה את מזוודת ה"כסף בבנק" שלו על דניאל בריאן, טריפל H תקף אותו. לאחר מכן אורטון ניסה שוב לפדות את מזוודתו והצליח והפך לאלוף ה-WWE. לפיכך הוא הפך שוב לדמות "רעה" והצטרף אל קבוצת ה"סמכות" עם סטפני מקמהן וטריפל H.
בריאן דרש קרב חוזר על האליפות. בריאן ניצח את וייד בארט ובכך נקבע קרב בין בריאן לאורטון על אליפות ה-WWE באירוע ליל האלופים. בקרב בין אורטון לבריאן בליל האלופים, הפסיד אורטון והאליפות נלקחה ממנו. בקרב החוזר שהיה אורטון ניצח את בריאן לאחר ששון מייקלס ביצע עליו את מהלך הסיום שלו. בסדרת ההישרדות, אורטון נלחם נגד ביג שואו וניצח אותו.
יריבות נגד ג'ון סינה
באירוע סדרת ההישרדות, ג'ון סינה אתגר את אורטון לקרב אלוף נגד אלוף באירוע TLC: שולחנות, סולמות וכיסאות, שעל הפרק אליפות ה-WWE של אורטון ואליפות העולם במשקל כבד של סינה. באירוע זה, ניצח אורטון את סינה בקרב וזכה באליפות העולם במשקל כבד וכתוצאה מכך אליפות ה-WWE ואליפות העולם במשקל כבד אוחדו ואורטון הוכתר כאלוף הבלתי מעורער של ה-WWE.
המשך היריבות נגד ג'ון סינה ויריבות נגד בטיסטה
בתוכנית Raw, רנדי אורטון נלחם נגד קופי קינגסטון והפסיד. אחרי הקרב, אורטון תקף את אביו של סינה שישב בקהל. חודש לאחר מכן, באירוע הרויאל ראמבל 2014, אורטון ניצח את סינה בקרב חוזר כתוצאה מהתפרצות של משפחת וויאט לקרב. באותו אירוע, בטיסטה ניצח בקרב הרויאל ראמבל והחליט שהוא ילחם נגד אלוף ה-WWE ברסלמניה 30. באירוע "תא ההדחות" 2014, ניצח אורטון ושמר על האליפות בקרב כלוב שכלל את דניאל בריאן, ג'ון סינה, שיימוס, כריסטיאן ואנטוניו סזארו ובכך נקבע כי בטיסטה ילחם מול אורטון על אליפות ה-WWE העולמית במשקל כבד ברסלמניה 30.
איחוד של אבולוציה
בפרק של Raw, טריפל H הודיע על כך שברסלמניה הוא ילחם נגד דניאל בריאן והמנצח בקרב יתמודד מול בטיסטה ורנדי אורטון בקרב משולש על אליפות ה-WWE העולמית במשקל כבד. בריאן ניצח את טריפל H, ואז ניצח את בטיסטה ואת אורטון כדי לזכות בתואר. לאחר ששלישיית "המגן" מנעה מאורטון, בטיסטה וטריפל H לתקוף את בריאן, השלישייה איחדו את "אבולוציה" פעם נוספת. השלישייה הפסידה לשלישיית "המגן" בשני אירועים רצופים. לאחר שסת' רולינס בגד בחבריו ל"מגן", המשיך אורטון את היריבות עם חבר "המגן", רומן ריינס. בסאמרסלאם ריינס ניצח את אורטון.
המשך היריבות עם רומן ריינס
לאחר שתקף את רומן ריינס עם כיסא ב-Raw ב-2 ביוני, רנדי המשיך ביריבות עם רומן ונקלע לתוך ריבים איתו בכמה מפרקי Raw בדרך לאירוע "כסף בבנק" 2014 ולבאטלגראונד. רנדי אתגר את ריינס לקרב בסאמרסלאם בו רומן ניצח. שבועיים לאחר מכן ב-8 בספטמבר, רנדי אורטון ורומן ריינס ערכו קרב חוזר, בעוד שסת' רולינס וקיין תקפו את רומן והקרב הסתיים מתוצאה של פסילה. רומן ריינס תקף את חברו לשעבר סת' ואת קיין ונשאר עם רנדי בזירה בתוך כלוב פלדה. רומן תקף את אורטון ולאחר מכן סת' וקיין נכנסו לזירה, סת' ביצע את תרגיל הסיום שלו על ריינס והפרק נגמר. באותו פרק נודע כי אורטון ילחם נגד כריס ג'ריקו באירוע לילה של אלופים. באירוע זה, שנערך ב-21 בספטמבר 2014, רנדי אורטון ניצח את כריס ג'ריקו.
יריבות עם ג'ון סינה ודין אמברוז
לאחר ליל האלופים 2014, בעקבות האירועים שקרו, ג'ון סינה ודין אמברוז פתחו את Raw שלאחר האירוע. ההנהלה הגיעה לשם ודין אמברוז וג'ון סינה רצו אליהם ותקפו את סת' רולינס, אורטון וקיין. באותו לילה התרחשו 2 קרבות: סינה נגד אורטון ואמברוז נגד קיין. ג'ון ניצח מפסילה לאחר שסת' תקף אותו ולאחר מכן, סת' ניסה לבצע את ה-Curb Stomp על ג'ון אלה שאמברוז התחבא באזור הזירה ותקף יחד עם סינה את ההנהלה. שבוע לאחר מכן ב-29 בספטמבר, אורטון וקיין התייצבו נגד ג'ון סינה ודין לקרב זוגות. לאחר שסת' הגיע ותקף את דין אמברוז, אורטון ביצע על אמברוז RKO וקיין ביצע עליו צ'וקסלאם. לאחר מכן רולינס ביצע Curb Stomp על אמברוז ואותו דבר נעשה לסינה. בסמאקדאון ב-3 באוקטובר סינה ואמברוז פגשו את אורטון וקיין בקרב חוזר שבו סינה השאיר לבד את אמברוז בזירה עם אורטון וקיין לאחר שסת' הסיח את דעתו וסינה רץ אחריו, אורטון וקיין התעללו בדין אמברוז.
ב-Raw ב-6 באוקטובר, נקבע קרב האנדיקאפ כשג'ון סינה ודין אמברוז ילחמו מול קיין, רנדי אורטון וסת' רולינס. במהלך ערב זה דין אמברוז קרא לג'ון סינה לזירה, סינה בא ואחרי זה התחיל עימות ביניהם שלבסוף אמברוז עזב את האולם. בסופו של דבר ההנהלה קבעה שזה יהיה קרב האנדיקאפ שלוש על אחד. הקרב התקיים כרגיל עד שקיין ביצע פריצה לא חוקית לקרב, הקרב הופסק ואז הם התחילו להתעלל בג'ון סינה עד שאמברוז בא, אמברוז נכנס לאולם עם דוכן נקניקיות, רנדי אורטון וקיין הבחינו בו ובאו אליו וכשהם התקרבו יותר ויותר לאמברוז, אמברוז השפריץ קטשופ וחרדל לעבר קיין ורנדי אורטון ונכנס בהם עם הדוכן. לאחר כמה דקות קיין, רנדי אורטון וסת' רולינס ברחו מהזירה, ואז באו ההנהלה והם הודיעו שיהיה קרב בין אמברוז לבין סינה באירוע גיהנום בכלוב, ומי שינצח בקרב יפגוש בקרב גיהנום בכלוב בהמשך הערב את סת' רולינס בכלוב. לאחר שהודיעו את ההודעה הזאת דין אמברוז ביצע DDT על ג'ון סינה.
2015 ויריבות עם סת' רולינס
ב-3 בנובמבר 2014, עזב רנדי אורטון את ההנהלה לאחר שרב עם סת' רולינס. ההנהלה תקפה אותו וכחלק מהעלילה, הוא "נפצע" ויצא מכלל פעילות. במקור, רנדי אורטון השתתף בסרט חדש מבית היוצר של WWE Studios.
ב-30 במרץ 2015, אורטון אמר כי לא קיבל את הקרב החוזר שלו על האליפות מאז שהפסיד אותה ברסלמניה 30. קיין ארגן קרב בין רומן ריינס, רייבאק ורנדי אורטון והמנצח זכה להיות מי שיהיה נגד רולינס על האליפות באירוע "חוקי אקסטרים". אורטון זכה בקרב זה.
ב-26 באפריל 2015, הפסיד אורטון לרולינס לאחר שרולינס ביצע "RKO" על אורטון וברח מהכלוב, באירוע חוקי אקסטרים. ב-Raw שלאחר מכן, אורטון דרש קרב נוסף. לאחר הצבעה באפליקציית ה-WWE, נבחרה התוצאה של קרב משולש בין רולינס, ריינס ואורטון.
ב-4 במאי 2015, ניצח דין אמברוז את האלוף סת' רולינס וזכה בקרב על האליפות. קיין הודיע שבאירוע פייבאק, הקרב המשולש יהיה קרב מרובע על האליפות בין סת' רולינס, רומן ריינס, רנדי אורטון ודין אמברוז. באירוע זה, רנדי אורטון לא זכה באליפות לאחר שרולינס הצמיד את אמברוז לספירת שלוש.
2017-הווה
לאחר שלא הצליח לזכות במזוודת ה"מאני אין דה באנק" פתח אורטון ביריבות עם שיימוס שנמשכה עד ספטמבר ובה אורטון ניצח, לאחר מכן אורטון ניפצע וחזר לפעילות בזירה רק ביולי 2016 כאשר הוא נבחר בדראפט השנתי לתוכנית "סמקדאון לייב" בראשות שיין מקמהון ודניאל בריאן. אורטון הוכרז כיריב של ברוק לסנר באירוע "סאמרסלאם", ב"סאמרסלאם" אורטון הפסיד ללסנר ובתחילת ספטמבר פתח ביריבות עם בריי וויאט. באירוע ״נו מרסי״ שנערך ב-9 באוקטובר הפסיד אורטון לוויאט לאחר התערבות של לוק הארפר. באחת התוכניות שאחרי האירוע רנדי אורטון שוב הפך לדמות "רעה", כאשר עזר לבריי וויאט לנצח את קיין בקרב ללא חוקים ובכך הצטרף למשפחת וויאט. באירוע ״סדרת הישרדות״ אורטון ו-ווייאט היו השורדים האחרונים במסגרת קרב "סדרת ההישרדות" המסורתי של "Raw" נגד "סמקדאון לייב", לאחר מכן אורטון ווויאט זכו באליפות הזוגות של סמקדאון במסגרת האירוע TLC: שולחנות, סולמות וכיסאות, שנערך ב-4 בדצמבר בקרב נגד האלופים הית' סלייטר וריינו, אורטון ווויאט הפסידו את האליפויות לאמריקן אלפא בפרק האחרון של סמקדאון ב-2016 לאחר חילוקי דעות בין אורטון ללוק הארפר במהלך הקרב.
באירוע רויאל ראמבל 2017 ניצח אורטון בקרב הרויאל ראמבל המסורתי ובכך קיבל את ההזדמנות לאתגר את אלוף הWWE ברסלמניה 33, אורטון ויתר על הזכות שלו להילחם מול האלוף ברסלניה משום שהאלוף המכהן היה בריי וויאט שזכה באליפות באירוע תא ההדחות, אורטון התחרט על כך שויתר על הזכות שלו להילחם מול האלוף ובאחד מהפרקים של סמקדאון לפני רסלמניה אורטון שרף את המחנה של משפחת וויאט ובכך הפך לדמות "טובה". ברסלמניה 33 אורטון ניצח את בריי וויאט וזכה באליפות ה-WWE בפעם ה-13.
באירוע האקסקלוסיבי של סמאקדאון לייב, באקלאש, שנערך ב-21 במאי הפסיד אורטון את האליפות לג'ינדר מהאל, וכשל להשיג את האליפות בחזרה באירוע כסף בבנק, שנערך ב-18 ביוני. באירוע באטלגראונד נערך קרב חוזר נוסף על האליפות בין השניים, רק שהקרב הפעם היה קרב כלא פונג'אבי, שגם אותו אורטון הפסיד לאחר הפרעה של קאלי הגדול.
2020 ב־25.10.2020 רנדי אורטון ניצח את המתאבק דרו מקינטייר באירוע גהנום בכלוב (hell in a cell) וזכה באליפות הwwe בפעם ה14 בקריירה שלו. רנדי אורטון עתיד להתחרות מול המתאבק רומן ריינס האלוף הנוכחי בתוכנית הדגל סמאקדאון (Smackdown) באירוע סדרת הישרדות (survivor series) ב-22.11.2020. בתאריך ה17.11.2020 רנדי אורטון הפסיד את החגורה האליפות לדרו מקינטייר והפסיד את ההזדמנות לקרב מול רומן ריינס בסדרת הישרדות.
2021-הווה ברסלמניה 37 רנדי אורטון התאבק מול הפינד בריי וויט (the fiend) וניצח אותו לאחר שביצע את תרגיל הסיום שלו RKO.
משחק
בשנת 2011 השתתף בסרט "זה מה שאני" בכיכובו של אד האריס. בשנת 2019 הופיע כשחקן בסרטו של סת' גרין "שינוי הקרקע", בתור מרטין. בשנת 2021 תרם את קולו לסרט האנימציה "Blazing Samurai" שביים רוב מינקוף.
חיים אישיים
אורטון נשוי לשעבר לסמנת'ה ואב לבת. אורטון היה חייל מארינס וריצה 38 יום בכלא הצבאי במחנה פנדלטון בקליפורניה על התנהגות שאינה נאותה. באוגוסט 2008 עבר אורטון ניתוח בעצם הבריח לאחר שהיה מעורב בתאונת אופנוע. בשנת 2015 התחתן אורטון עם קים מארי קסלר, נשואה לשעבר ואם לשלושה בנים ועוד ארבע בנות.
מרסיאל פינה
מרסיאל מנואל פינה מוראלס (בספרדית: Marcial Manuel Pina Morales; נולד ב-23 באוגוסט 1946 בבארסנה דה קירוס שבספרד) הוא כדורגלן ומאמן עבר ספרדי שנודע בשמו הפרטי, מרסיאל. מרסיאל שיחק בעמדת הקשר במשך שנות ה-60 וה-70 של המאה ה-20 בקבוצות אלצ'ה, ברצלונה ואתלטיקו מדריד. במדי ברצלונה שיחק במשך 8 שנים, בהן ערך מעל ל-200 הופעות והיה שותף עמה לזכייה באליפות הליגה הספרדית בעונת 1973/1974. כמו כן, השתתף מרסיאל ב-15 משחקים של נבחרת ספרד.
מרסיאל התאפיין ברמה טכנית גבוהה, בבעיטות חזקות מרחוק ובשליטה זהה בשתי רגליו, הן הימנית והן השמאלית, מה שאפשר לו לשחק במספר עמדות בקישור ביעילות זהה, וכן להבקיע שערים בבעיטות חופשיות בעזרת שתי רגליו.
קריירת מועדונים
מרסיאל נולד בבארסנה, כפר קטן באסטוריאס, ובנעוריו הצטרף למחלקת הנוער של אלצ'ה שבוולנסיה. בעונת 1963/1964, בהיותו בן 17, החל לשחק בקבוצת המילואים של אלצ'ה, איליסיטנו, ששיחקה אז בליגה השלישית. בעונת 1964/1965 קודם לקבוצה הבוגרת של המועדון, והוא ערך את הופעת הבכורה שלו בליגה הספרדית במדי אלצ'ה ב-18 באוקטובר 1964, בניצחון אלצ'ה 2-0 על לאס פאלמס. מנקודה זו הפך לשחקן קבוע בהרכב הקבוצה, והוא עזר לאלצ'ה להגיע למקום ה-8 בליגה, עם 3 שערים ב-24 הופעות. בעונתו השנייה בקבוצה הבוגרת המשיך לשחק בעקביות בקישור הקבוצה. מרסיאל הבקיע פעמיים ב-24 משחקי ליגה, השני שבהם היה השער היחיד בניצחון על ריאל מדריד ב-20 בפברואר 1966, והוא סייע לקבוצתו להגיע למקום ה-6.
בקיץ 1966, למרות התעניינות ממספר קבוצות בכירות באירופה כברצלונה, ריאל מדריד ואינטר מילאנו, עבר מרסיאל לאספניול. עונתו הראשונה באספניול הייתה מוצלחת במיוחד. הוא הופיע ב-29 מ-30 משחקי ליגה, בהם כבש 11 שערים, כולל שלושער בניצחון 3-1 על אתלטיק בילבאו ב-9 באוקטובר, והוא היה שותף להגעתה של אספניול למקום ה-3 בליגה, הישג שיא בהיסטוריית המועדון. בהמשך דעכה יכולתם של מרסיאל ואספניול יחדיו. בעונת 1967/1968 כבש 3 פעמים ב-14 משחקים, כשאספניול מסיימת במקום ה-9. במהלך עונת 1968/1969 כבש מרסיאל שער אחד בלבד, ובתום העונה ירדה אספניול לליגה השנייה, מפני שסיימה במקום ה-15 מתוך 16 בליגה.
בקיץ 1969 עזב מרסיאל את אספניול ועבר ליריבתה העירונית, ברצלונה, ששילמה תמורת העברתו 20 מיליון פסטות. מרסיאל התחבב במהרה על ידי קהל קבוצתו החדשה והפך לבורג משמעותי בה בשנים הבאות. לאחר שבעונתו הראשונה בקבוצה כבש שער בודד, בעונתו השנייה כבש 7 שערים ועזר לקבוצתו להגיע למקום ה-2. בתום העונה הגיע עם ברצלונה לגמר הגביע הספרדי, שם פגשה ברצלונה את ולנסיה. מרסיאל פתח בגמר, אך נפצע בשלב מוקדם והוחלף בדקה ה-31. בלעדיו הצליחה קבוצתו לנצח 4-3 בהארכה ולזכות בגביע. בעונה הבאה כבש 5 שערי ורביעייה בגביע מחזיקות הגביע, בניצחון 4-0 על ליסברן דיסטילרי שמצפון אירלנד ב-29 בספטמבר 1971. בעונת 1972/1973 השתתף ב-25 משחקים בהם הבקיע פעמיים, ועזר לברצלונה להגיע למקום ה-2 בליגה.
עונת 1973/1974 הייתה עונת השיא בקריירה של מרסיאל. הוא היה הכובש המוביל של ברצלונה, עם 17 שערים לזכותו, והשני בטבלת מלך השערים של הליגה הספרדית, 3 שערים מאחורי קיני. בין היתר כבש צמדים לרשתן של ריאל סרגוסה ומאלגה ושלושער בניצחון 4-2 על ספורטינג חיחון ב-7 באפריל 1974. לצד שחקנים כקרלס רשאק, יוהאן קרויף וז'ואקים ריפה, הוביל מרסיאל את ברצלונה לזכייה ראשונה באליפות מזה 14 שנים, כשבדרך לכך הביסה ברצלונה את יריבתה המרה ריאל מדריד, באצטדיונה הביתי, בתוצאה 5-0 ב-17 בפברואר. בעונות הבאות כשלה ברצלונה לזכות באליפות, אך מרסיאל הוסיף להיות משמעותי בהרכב הקבוצה. במשחקו הראשון בגביע אירופה, נגד לינץ ב-18 בספטמבר 1974, הורחק בכרטיס אדום. בעונת 1975/1976 הבקיע 6 שערים בליגה ושניים נוספים בגביע אופ"א, אחד בכל משחק ברבע הגמר מול לבסקי סופיה. ברצלונה הגיעה לחצי גמר הטורניר, שם הודחה על ידי ליברפול.
בתחילת עונת 1976/1977, ב-19 בספטמבר 1976, כבש מרסיאל שער בקלאסיקו נגד ריאל מדריד, אז הפסידה ברצלונה 3-1. במהלך העונה חרג מנוהלי המועדון בכך שבילה עד שעה מאוחרת במועדון לילה עם קרלס רשאק. השניים נענשו והושעו על ידי המועדון. רשאק אמנם נשאר בברצלונה, אך אירוע זה סימן את סופו של מרסיאל במועדון, שעבר בקיץ 1977 לאתלטיקו מדריד, הקבוצה שזכתה בעונה הקודמת באליפות. בעונתו הראשונה במדריד ערך 25 הופעות וכבש 7 שערים בליגה, בנוסף ל-3 שערים ב-5 הופעות בגביע אירופה, כולל צמד נגד קלאב ברוז' ברבע גמר המפעל, שלא עזר לאתלטיקו להעפיל לחצי הגמר. בעונה הבאה, עונת 1978/1979, הבקיע 4 שערים. ב-3 בדצמבר 1978, במשחק נגד קבוצתו הקודמת, ברצלונה, הבקיע צמד שערים בבעיטות חופשיות, אחת בכל רגל, הישג חד-פעמי בהיסטוריית הכדורגל הספרדי, ואתלטיקו מדריד ניצחה 4 - 2. בעונה הבאה דעכה יכולתו של מרסיאל, והוא הבקיע שער בודד ב-9 משחקי ליגה. בתום העונה פרש ממשחק, בגיל 33.
קריירת נבחרות
מרסיאל ערך את הופעת הבכורה במדי נבחרת ספרד במוקדמות יורו 1968, בתיקו 0-0 עם. בהמשך שותף במשחק נוסף בשלב הבתים של המוקדמות, אך הוא לא לקח חלק ברבע הגמר מול, שהדיחה את ספרד מהעפלה לטורניר הגמר. במוקדמות מונדיאל 1970 שיחק בשני משחקים, בשניהם סיימה ספרד בתיקו. נבחרתו כשלה להעפיל למונדיאל לאחר שסיימה במקום ה-3 בביתה. במהלך מוקדמות יורו 1972 שיחק מרסיאל במשחק אחד, נגד, ובשני משחקי ידידות, וגם במסגרת זו לא הצליחה ספרד לעבור את שלב הבתים של המוקדמות.
קריירה כמאמן
לאחר פרישתו ממשחק עסק מרסיאל בעיקר בהשבחת נדל"ן באזור אלצ'ה, והוא מיעט לעסוק בכדורגל. מרסיאל הצטרף לצוות הניהול של מועדון נעוריו, אלצ'ה. באמצע עונת 1996/1997 החליף את מאמן הקבוצה, כשהייתה בליגה השלישית, והוא הדריך את הקבוצה לצמרת ביתה. לקראת סוף העונה פינה את מקומו למאמן אחר, שהצליח לשמור על מקומה של אלצ'ה בצמרת הבית ואף להעפיל עמה לליגה השנייה. בעונת 2000/2001, אז הייתה אלצ'ה בליגה השנייה, הידרדרה הקבוצה לתחתית הטבלה, ולכן פיטר נשיא המועדון את המאמן פליפה מסונס. מרסיאל החליפו למספר ימים והיה אחראי על הקבוצה למשחק אחד, לפני מינויו הקבוע של רוברטו ד'אלסנדרו. מצב הקבוצה הוסיף להיות קשה ולכן באפריל 2001 פוטר ד'אלסנדרו ומרסיאל קיבל את תפקיד המאמן באופן קבוע. תחת הדרכתו הצליחה אלצ'ה להישאר בליגה בכך שסיימה את העונה במקום ה-18, נקודה מעל למקום ה-19 שמוביל לליגה השלישית. במחזור האחרון פגשה אלצ'ה את קומפוסטלה, שהייתה נקודה מתחת לאלצ'ה, ובעקבות תיקו 2-2 מולה, קומפוסטלה נותרה במקום ה-19 וירדה ליגה, בעוד אלצ'ה נמנעה מהירידה. בתום העונה עזב מרסיאל את תפקיד האימון וחדל מעיסוק בכדורגל.
יעקב דוד אברמסקי
יעקב דוד אברמסקי (י"ד אברמסקי; ה' באדר תרע"ד, מרץ 1914, סמוליאני, פלך מוהילב, האימפריה הרוסית (רוסיה הלבנה) – כ"ד באב תשל"ט, אוגוסט 1979, ירושלים) היה סופר עברי, מתרגם, ביבליוגרף, בלשן ופולמוסן.
קורות חיים
יעקב דוד אברמסקי נולד בסמוליאני שבפלך מוהילב ברוסיה הלבנה, אז בתחום המושב היהודי של האימפריה הרוסית (כיום בבלארוס). בגיל שמונה-עשרה נאסר בעוון ציונות וגורש על ידי השלטון הסובייטי לאלמה-אטה, צ'ימקנט, טורקיסטן, סוזק, טשקנט, טורטקול, וקרטאו. הוא הצליח לצאת מברית המועצות ולעלות לארץ ישראל בשנת 1937 עם אשתו ועם בנו הבכור.
יעקב דוד אברמסקי התגורר תחילה בתל אביב, ולאחר שנתיים, בשנת 1939, עלה לירושלים, ועבד שנים רבות בבית הספרים הלאומי והאוניברסיטאי בעיר, עד שנת 1963. הוא תרגם, ועסק גם בעריכה. פרסם חוברות, מחקרים, מסות ומאמרים רבים בכתבי עת ובעיתונות היומית בארץ ובארצות הברית בנושאי ספרות עברית בתקופותיה השונות, לשון, מקרא, ציונות, יהדות ותרבות העולם. הוא היה פולמוסן ודעתן, והייתה לו השקפה ייחודית משלו על היהדות בעידן המודרני, על ימין ועל שמאל בארץ, על ברית המועצות ושנאתה ליהודים ועוד. על מאמריו הרבים חתם בכ-30 שמות עט, בהם: יד"א, אביד, דאיב, עקיבא אביון, אבי יאיר, אבי יהושע, אבי שולה. את דעותיו הייחודיות הביע גם באגרותיו הרבות. לאחר מותו כונסו חלק מכתביו וכן חלק מאיגרותיו בספרים שערכה בתו.
משפחתו
יעקב דוד הוא בנו השני של הרב יחזקאל אברמסקי, בעל "חזון יחזקאל" על התוספתא. מצד אימו הוא נינו של הרידב"ז - הרב יעקב דוד וילובסקי, והוא הראשון להיקרא על שמו. היה נשוי לצרטה הורוויץ (גנטיקאית) ונולדו להם ארבעה ילדים. בנו הבכור, יונתן (יוני) אברמסקי (1935–1948), שנולד בהיות הוריו בגלות בטשקנט, אוזבקיסטן, נהרג מכדור צלף ירדני, בגיל 13, במהלך ההפוגה השנייה בעת המצור על ירושלים במלחמת העצמאות. המשורר אורי צבי גרינברג צייר את דמותו במלאת שנה למותו תחת הכותרת "לזכר הנער הקדוש יונתן".
אחיו הצעיר שמעון אברמסקי (Chimen Abramsky; 1916–2010) היה היסטוריון ופרופסור בקולג' האוניברסיטאי של לונדון.
ארכיונו של אברמסקי נמצא במכון גנזים בספריית בית אריאלה תל אביב-יפו
אפקט כדור השלג
אפקט כדור השלג הוא ביטוי שמתאר תהליך המתחיל בהיקף קטן והמתרחב במהירות לממדי ענק.
מקור הביטוי הוא בתופעת טבע שמתרחשת לכאורה כאשר כדור שלג קטן ניתק ממקומו ובהשפעת כוח המשיכה של כדור הארץ מתחיל להתגלגל במדרון. במהלך התגלגלותו, גוש השלג סופח כמויות נוספות של שלג מנתיבו וגדל במהירות רבה.
במדעי החברה משתמשים במטפורת כדור השלג כדי לציין שיטה מתודולוגית של ראיונות עומק. חוקרים העוברים ממרואיין אחד למשנהו, בצורה של "חבר מביא חבר", ובכך משתמשים ברשתות החברתיות של המרואיינים, מציינים במחקר כי השתמשו בשיטת "כדור השלג".
בטבע
כדורי שלג מופיעים באופן טבעי לעיתים רחוקות. במציאות, קיימת תופעה דומה בשם "גליל שלג" בה שלג המתגלגל במדרון יוצר מין גלילים מוצקים. לרוב הגלילים קטנים למדי (גדול של כדור טניס), אך קיימים דיווחים לגלילים גדולים בהרבה. היווצרות הגלילים דורשת תנאי רוח, תוואי שטח וטמפרטורה מיוחדים.
פאולו קנבארו
פאולו קנבארו (באיטלקית: Paolo Cannavaro; נולד ב-26 ביוני 1981 בעיר נאפולי, איטליה) הוא כדורגלן עבר איטלקי ששיחק בקבוצת ססואולו מהסרייה א'. פאולו הוא אחיו הצעיר של פאביו קנבארו.
קנבארו החל לשחק במחלקת הנוער של קבוצת נאפולי. עם ירידתה של הקבוצה לסרייה ב' עבר קנבארו לפארמה, במסגרתו הופיע לראשונה כאשר החליף את אחיו. הוא שיחק בקבוצה עד שנת 2006 כשבמהלך התקופה הושאל לעונה אחת בהלאס ורונה.
עם עלייתה של נאפולי לסרייה ב' בשנת 2006 עבר קנבארו בחזרה לקבוצת נאפולי. הוא היה ממצטייני הקבוצה ועזר לה לעלות בחזרה לסרייה א'. הוא משמש כאחד הקפטנים של הקבוצה והצטיין במהלך עונת. ב-31 בינואר 2014 הושאל לקבוצת ססואולו. בסוף העונה חתם באופן קבוע בקבוצה. בדצמבר 2017 הודיע על פרישה ממשחק פעיל, ומונה לעוזר מאמנו של אחיו פאביו בגואנגג'ואו אוורגראנד.
קנבארו היה חלק מנבחרת איטליה הצעירה.
הגשר התלוי קפילנו
הגשר התלוי בקפילנו (באנגלית Capilano Suspension Bridge) הוא גשר חבלים, שנמצא בצפון ונקובר, הסמוכה לעיר ונקובר, שבקולומביה הבריטית בקנדה, ומחבר בין שתי הגדות של נהר קפילאנו.
היסטוריה
הגשר התלוי נמצא בחלקו הדרומי של פארק קפילנו, שנקרא על שם קיאפלינו, אחד מראשי השבטים האינדיאניים של האזור.
הגשר הראשון החל להיבנות בשנת 1888, על ידי מהנדס סקוטי בשם ג'ורג' גרנט מקאי. הוא בנה אותו כדי שבעלי האדמות שישבו בגדה הנגדית של הנהר יוכלו להגיע לאדמותיהם. הגשר נבנה מקנבוס. לאחר מותו של מקאי, הוחלף הגשר בגשר בנוי כבלים בשנת 1903. בשנת 1914 חוזק הגשר בכבלים נוספים. בשנת 1953 רכש ריי מיטשל את נכס הגשר מאנרי אובנאו וקידם באגרסיביות את פרסומו ברחבי העולם. הוא בנה מחדש את הגשר ב-5 ימים בשנת 1956, ועיגן את הכבלים ב-13 טון בטון בשני קצותיו. כמו כן, דאג לפיתוח השבילים בצד המערבי של הגשר, והפיכת בית התה לחנות מזכרות.
אטרקציות נוספות
מלבד הגשר, באתר ישנם עוד מספר אטרקציות:
דמויי דינוזאורים
דמויי דינוזאורים (שם מדעי: Dinosauromorpha) היא קבוצה גדולה של זוחלים נכחדים ארכוזאורים שחיו בעידן המזוזואיקון מתור הטריאס לפני עד לסוף תור הקרטיקון לפני 66 מיליון שנה (עם זאת העופות שהתפתחו מקבוצה זו שרדו עד היום).
הידועים ביותר מבני קבוצה זו הם הקבוצה הענקית דינוזאורים, אשר הכילו את היצורים הגדולים ביותר שחיו על פני האדמה. הדינוזאורים התחלקו לשתי קבוצות גדולות: בעלי אגן דמוי עוף ובעלי אגן דמוי לטאה. כמה מהדינוזאורים השתנו והפכו לעופות.
התפתחות
לפני הדינוזאורים מספר זוחלים, אשר חלקו אבות משותפים עם הדמויי התנינים ועם הפטרוזאורים המעופפים החלו לפתח מאפיינים הכוללים הליכה על 2 עם רגליים זקופות, עצמות ירך רחבות יותר הפונות קדימה ועוד הבדלים קטנים. המינים הראשונים של דמויי הדינוזאורים הופיעו ברחבי העולם מפולין וטנזניה עד אריזונה וארגנטינה והם היו זוחלים קטנים בעלי יציבה חלקית שככל הנראה נעו רוב הזמן על ארבע. בהמשך הם התפתחו למינים בעלי יציבה זקופה וכך יכלו לרוץ מהר יותר כדי לתפוס טרף ולהתחמק מאויבים.
צבע הכסף
צבע הכסף (במקור: The Color Of Money) הוא סרטו משנת 1986 של הבמאי מרטין סקורסזה, שמבוסס על רומן משנת 1984 באותו השם מאת הסופר האמריקאי וולטר טוויס. זהו למעשה סרט ההמשך לסרט "אדי פלסון" ("The Hustler") משנת 1961 כאשר פול ניומן מגלם בו את אותה הדמות כעשרים שנה לאחר האירועים המתוארים בסרט הקודם.
רקע
הסרט ממשיך את סיפורו של שחקן הביליארד הנוכל אדוארד "פאסט אדי" פלסון (פול ניומן), דמות שהופיעה לראשונה ברומן "הנוכל" ("The Hustler") מאת טוויס, שיצא לאור בשנת 1959 (גם בעיבוד הקולנועי "אדי פלסון" משנת 1961 של ספר זה גילם ניומן את דמותו של פלסון). עלילת הסרט ממשיכה למעשה את סיפורו של פלסון, כעשרים שנה לאחר האירועים המתוארים סרט הקודם, משך זמן שבו פלסון לא עסק בנוכלות.
תקציר העלילה
שחקן הביליארד המזדקן אדי "הזריז" פלסון (מגולם על ידי פול ניומן), אשר פרש משכבר מהעיסוק בתחום, מגלה את השחקן הצעיר, המוכשר והמבטיח וינסנט (מגולם על ידי טום קרוז) בבר המקומי. אדי מציע לווינסנט להפוך להיות בן טיפוחיו כדי שהוא ילמד אותו את כל מה שהוא יודע על המשחק וכיצד להרוויח כסף רב במשחק במרמה.
אדי לוקח את וינסנט תחת חסותו ומלווה אותו באולמות ביליארד שונים בארצות הברית, במטרה להגיע בסופו של דבר לטורניר הגמר הגדול באטלנטיק סיטי.
עם זאת, לאט לאט מתחילה יריבות בין אדי לווינסנט כאשר לבסוף, לאחר ריב, דרכיהם נפרדות. בינתיים, אדי חוזר לשחק פול בעצמו, ולבסוף, לאחר שהוא מגיע לטורניר הגמר באטלנטיק סיטי הוא מתמודד מול וינסנט.
ביקורות ותגובות
הסרט זכה לביקורות חיוביות באופן כללי ולציון 91% באתר ריכוז הביקורות Rotten Tomatoes, מתוך 35 ביקורות.
שנת זשג
שנת זשג היא אחת מארבעה עשר סוגי השנים בלוח העברי הקבוע. שנה מסוג זשג היא שנה המתחילה בשבת (ז), היא שלמה (ש) ועל כן יש 30 ימים גם בחשוון וגם בכסלו, וחג הפסח חל ביום שלישי (ג). שנה מסוג זשג היא שנה פשוטה (לא שנה מעוברת) ואורכה 355 ימים שבהם 51 שבתות.
שנת זשג היא מהשנים השכיחות בלוח העברי והיא מתרחשת בערך ב-13.7% מהשנים, כאשר מולד הלבנה של חודש תשרי של שנה פשוטה חל בין יום שישי 9 שעות ו-204 חלקים (3:11:20 בשעון המקומי בירושלים, 2:50:23 בשעון חורף ישראל) ליום השבת 18 שעות (12:00 בשעון המקומי בירושלים, 11:39 בשעון חורף ישראל), וכשהשנה הבאה פשוטה גם כן הטווח מתחיל מיום שישי 0 שעות ו-408 חלקים (חמישי בערב 18:22:40 בשעון המקומי בירושלים, 18:01:43 בשעון חורף ישראל). בין השנים ה'ת"ש-ה'תת"ן חלה קביעות זו בשנים: ה'תשי"ג, ה'תשט"ז, ה'תש"ך, ה'תשכ"ג, ה'תש"ם, ה'תשמ"ג, ה'תשמ"ז, ה'תש"ן, ה'תשס"ד, ה'תשס"ז, ה'תש"ע, ה'תשפ"ח, ה'תשצ"א, ה'תשצ"ד, ה'תתי"א, ה'תתט"ו, ה'תתי"ח, ה'תתכ"א, ה'תתל"ח, ה'תתמ"ב, ה'תתמ"ה, ה'תתמ"ח.
קריאה בתורה והפטרות
פרשות בהן לא קוראים את ההפטרה הרגילה:
נצרות קופטית
הכנסייה הקופטית-אורתודוקסית (קופטית: Ϯⲉⲕ̀ⲕⲗⲏⲥⲓⲁ ⲛⲣⲉⲙ̀ⲛⲭⲏⲙⲓ ⲛⲟⲣⲑⲟⲇⲟⲝⲟⲥ, "טיקְלֶסִיַה נְרֶמנכֶמִי נוֹרתוֹדוֹכּסוֹס") היא כנסייה עצמאית המשתייכת לנצרות האוריינטלית שבסיסה במצרים. הכנסייה היא הזרם הנוצרי הגדול ביותר במדינה ומזוהה בעיקר עם הקבוצה האתנית הקופטית, צאצאי המצרים הקדומים שלא התאסלמו ולא הסתערבו אלא שימרו את השפה הקופטית ואימצו את הנצרות. מלבד זאת, לזרם יש נוכחות חזקה באפריקה ובמזרח התיכון ושלוחות ברחבי תבל, בתפוצת המהגרים הקופטית ומחוצה לה.
הכנסייה, כזרם אוריינטלי, דוגלת בכריסטולוגיה מיאפיזיטית - כלומר, מאמינה כי הטבע האנושי והטבע האלוהי של ישו התמזגו לאחד. הכנסייה התפלגה מיתר הנצרות במאה השישית עקב סירובה לקבל את החלטות ועידת כלקדון, שפירטו את אנושיותו המלאה ואלוהותו המלאה של ישו, הצלע השנייה של השילוש הקדוש. מבחינה פולחנית, הכנסייה מתנהלת לפי המנהג האלכסנדרוני הישן ובשפה הקופטית. הכנסייה מונהגת על ידי הסינוד הקדוש שבראשו עומד אפיפיור אלכסנדריה, אותו היא רואה כיורש הלגיטימי של כס מרקוס המבשר, הנחשב במסורת לאבי הנצרות במצרים ולפטריארך אלכסנדריה הראשון. הנצרות הקופטית מונה לפי הערכות בין עשרה לעשרים מיליון מאמינים, רובם במצרים. האפיפיור מאז 2012 הוא תוואדרוס השני.
אטימולוגיה
השם קופטים (Copt) נגזר מהכינוי שנתנו היוונים למצרים: אייגיפטוס (Αίγυπτος). יש שתי השערות לגבי מקורו של הכינוי: לפי ההיסטוריון היווני סטראבון, הכינוי נגזר מהביטוי היווני "מתחת לים האגאי (Aἰγαίου ὑπτίως); לפי סברה אחרת, הכינוי הוא שיבוש של הביטוי המצרי "חות-קא-פתח" שמשמעו "מקדשו של האל פתח", שהוא אחד האלים המצריים המרכזיים. במקור היה משמעה של המילה "קופטי" פשוט "מצרי", אך היום מתייחסת מילה זו אל האוכלוסייה הנוצרית של מצרים. בלשון חז"ל נקראו הקופטים "גיפּטים", בעוד הכינוי "קופטים" שבעברית מודרנית הושפע מכינויָם בשפות המודרניות הזרות.
הנצרות במצרים
הקופטים רואים עצמם כיורשים הלגיטימיים היחידים של הנצרות במצרים. לפי המסורת, דת ישו הובאה לארץ על ידי מרקוס המבשר, שהיה גם הפטריארך הראשון של אלכסנדריה. הקהילה היהודית העצומה וההלניסטית של העיר (רעיונותיו של פילון, למשל, משפיעים עמוקות על הנצרות עד היום) סיפקה כר נוח להתפשטות האמונה החדשה, ומשם התרחבה גם למצרים וליוונים המקומיים. במאות השנייה והשלישית סבלה הכנסייה מרדיפות הקיסרים הרומיים. כבר ב-180 נוסדה אסכולת אלכסנדריה, אחת משתי החשובות בעולם הנוצרי לצד האנטיוכית, שדגלה מראשיתה בכריסטולוגיה שהדגישה את אחדות הטבעים האנושי והאלוהי באישיות ישו. כמו כן, פעלו בשמה כמה מגדולי המסורת הנזירית, ובראשם אנטוניוס הגדול. הם נודעו כ"אבות המדבר".
במאה החמישית זועזעה הנצרות על ידי מחלוקות כריסטולוגיות קשות, שהציר המרכזי שעליו נסובו היה המחלוקת בין האנטיוכים לאלכסנדרונים. הראשונים תבעו להדגיש את הבידול בין האלוהי והאנושי כדי להבהיר שהאל איננו מושפע מבריאתו ומצוי מעבר לה, והאחרונים דרשו את ההפך כדי לוודא שטבע האדם החוטא נעטה כולו על ידי ישו ולכן נגאל. לשני הצדדים היו חסידים קנאים שהוכרזו ככופרים על ידי הקונצנזוס הכנסייתי. הפטריארך קירילוס האלכסנדרוני, נציג נאמן של האסכולה בעירו, מילא תפקיד מרכזי בהוקעתו של נסטוריוס וגינוי תורתו ששללה את התואר "מולידת האלוהים" ממרים הבתולה כדי לחדד את הבידול בין הטבעים. ועידת אפסוס ב-431 עמדה בסימן הדומיננטיות של האלכסנדרונים והשפלת האנטיוכיים. המלחמה בנסטוריים הביאה את אב-המנזר אוטיכס לנסח משנה כריסטולוגית קיצונית במיוחד, המונופיזיטיות, שקבעה כי לישו היה טבע אחד בלבד בו התאחדו האלוהי והאנושי. רעיונותיו של אוטיכס עוררו מחאה קשה אף מאלו שישבו בין המשפתים עד אותה עת. בוועידת אפסוס השנייה שנערכה ב-449 כבר הגדישו האלכסנדרונים את הסאה: כשהם מגובים בהמון זועם ותוך שליטה מלאה באירועים, הם הובילו לזיכויו של אוטיכס מכל אשמה בכפירה ולהדחתם של תאודורט מקירוס ובישופים אנטיוכיים אחרים.
כלקדון והקרע
ב-451 הגיעה תגובת-הנגד לאפסוס השנייה, כשוועידת כלקדון נערכה בהשגחה קיסרית צמודה ותחת משמר חיילים שנועדו למנוע התפרעויות. האנטיוכיים החבולים זכו בבעל-ברית מכריע, בישוף רומא לאו הראשון, והצליחו להביא לגינוי גורף של המונופיזיטיות ולקבלת הגדרה כריסטולוגית אודות שני טבעים. אולם, המסקנות של המועצה נדחו על ידי רבים מהנוצרים בשולי האימפריה הביזנטית: מצרים, סורים, ארמנים ואחרים. אלו ראו בכך נסיגה לעמדות של נסטוריוס. מנקודה זו והלאה, באלכסנדריה היו שני פטריארכים: הפטריארך האימפריאלי, הידוע כיום כאפיפיור המזרחי-אורתודוקסי, והפטריארך הלאומי המצרי הלא-כלקדוני, הידוע כאפיפיור הקופטי. כמעט כל האוכלוסייה המצרית דחתה את המסקנות של מועצות כלקדון. אלה שתמכו בהגדרה הכלקדונית נותרו כחלק מהכנסייה השלטת ברומא וקונסטנטינופול. הפלג הלא-כלקדוני פרש מאלו והיה לחלק מהנצרות האוריינטלית שהתפלגה על רקע החלטות הוועידה.
הכלקדונים לפעמים מכנים את יריביהם "מונופיזיטיים", אם כי הכנסייה הקופטית מכחישה כי היא תומכת במונופיזיטיות, שלדעתה היא כפירה. הם לפעמים קוראים לקבוצה הכלקדונית "דיופיזיים". מושג הקרוב יותר לדוקטרינה הקופטית היא "מיאפיזיטי", המתייחס לטבעו המורכב של ישו – אל ואדם, מחוברים באופן בלתי נבדל בלוגוס. הקופטים מאמינים בשני טבעים המחוברים יחד "ללא התערבות, ללא בלבול, וללא שינוי". שני טבעים אלה "לא נפרדו זה מזה ולו לרגע". עם זאת, הכנסייה הקתולית והכנסייה האורתודוקסית רואות השקפות אלה כאילו היו מונופיזיטיות לכל דבר ועניין; מנגד, הכנסייה האוריינטלית רואה את ההשקפה הדיופיזיטית כאילו הייתה כניעה לנסטוריאניזם.
הקופטים סבלו תחת שלטון האימפריה הרומית המזרחית. הפטריארכים המלכיתים, שמונו על ידי הקיסרים כמנהיגים רוחניים ושליטים אזרחיים, טבחו באוכלוסייה המצרית, אותם החשיבו ככופרים. מצרים רבים עונו ומתו, אך בכל זאת נותרו נאמנים לדעה האנטי-כלקדונית.